EVROPSKA KOMISIJA Bruselj, 22.6.2021 COM(2021) 341 final 2021/0167(NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Nemčijo {SWD(2021) 163 final}



2021/0167 (NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Nemčijo SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost in zlasti člena 20 Uredbe, ob upoštevanju predloga Evropske komisije, ob upoštevanju naslednjega: (1)Izbruh COVID-19 negativno vpliva na nemško gospodarstvo in povečuje izzive, ki so obstajali pred pandemijo. V letu 2019 je bruto domači proizvod na prebivalca (BDP na prebivalca) Nemčije ustrezal 133 % povprečja EU. V skladu s pomladansko napovedjo Komisije 2021 se je realni BDP Nemčije v letu 2020 zmanjšal za 4,9 %, v letih 2020 in 2021 pa naj bi se skupno zmanjšal za 1,7 %. Medtem ko gospodarstvo razmeroma hitro okreva, dolgoročnejši vidiki, ki vplivajo na srednjeročno gospodarsko uspešnost, vključujejo zlasti neravnotežje med prihranki in naložbami, pri čemer zasebne in javne naložbe zaostajajo za potrebami po naložbah, ter neoptimalno izkoriščanje potenciala neaktivnih ali premalo zastopanih skupin na trgu dela. (2)Svet je 9. julija 2019 in 20. julija 2020 v okviru evropskega semestra na Nemčijo naslovil priporočila. Svet je leta 2020 zlasti priporočil, naj se ublažijo neposredne posledice COVID-19, učinkovito obravnava pandemija in mobilizirajo ustrezna sredstva za zdravstveno varstvo. Na splošno je bilo Nemčiji priporočeno, naj poveča javne in zasebne naložbe, pri čemer naj se osredotoči na naložbe v zeleni in digitalni prehod, pri tem pa posebno pozornost nameni področjem, kot so promet, čist, učinkovit in povezan energetski sistem, digitalizacija, izobraževanje, stanovanja ter raziskave in razvoj. Svet je priporočil tudi izboljšanje digitalizacije javnih storitev in MSP, zmanjšanje regulativnega in upravnega bremena ter krepitev konkurence na področju poslovnih storitev in reguliranih poklicev. Poleg tega je Svet pozval Nemčijo, naj davčno obremenitev preusmeri z dela, zmanjša dejavnike, ki odvračajo od dela več ur, vključno z visoko obdavčitvijo dohodkov od dela, zlasti za zaposlene z nizkimi dohodki in prejemnike drugega dohodka v gospodinjstvu, ohrani dolgoročno vzdržnost svojega pokojninskega sistema, podpre višjo rast plač ter izboljša rezultate izobraževanja in raven znanj in spretnosti prikrajšanih skupin. Komisija je po oceni napredka pri izvajanju teh priporočil za posamezne države ob predložitvi načrta za okrevanje in odpornost ugotovila, da je bilo priporočilo o sprejetju vseh potrebnih ukrepov za učinkovito zajezitev pandemije, ohranjanje gospodarstva in podporo okrevanju, ki bo sledilo, v celoti izvedeno. (3)Komisija je 2. junija 2021 objavila poglobljeni pregled za Nemčijo v skladu s členom 5 Uredbe (EU) št. 1176/2011 Evropskega parlamenta in Sveta. Komisija je z analizo ugotovila, da v Nemčiji obstajajo makroekonomska neravnotežja s čezmejnim pomenom, zlasti da je presežek na tekočem računu še vedno na visoki ravni, kar odraža nizko raven naložb glede na prihranke. (4)[V priporočilu Sveta o ekonomski politiki euroobmočja je bilo državam članicam euroobmočja priporočeno, naj ukrepajo, tudi prek načrtov za okrevanje in odpornost, da bi med drugim zagotovile naravnanost politike, ki podpira okrevanje, ter nadalje povečale konvergenco, odpornost ter trajnostno in vključujočo rast. V priporočilu Sveta je bila priporočena tudi okrepitev nacionalnih institucionalnih okvirov za zagotovitev makrofinančne stabilnosti ter dokončanje ekonomske in monetarne unije (EMU) in okrepitev mednarodne vloge eura.] [Če priporočilo Sveta ne bo sprejeto do sprejetja tega izvedbenega sklepa Sveta, se ta uvodna izjava izbriše.] (5)Nemčija je 28. aprila 2021 Komisiji predložila nacionalni načrt za okrevanje in odpornost v skladu s členom 18(1) Uredbe (EU) 2021/241. Načrt je bil predložen po postopku posvetovanja z lokalnimi in regionalnimi organi, socialnimi partnerji, organizacijami civilne družbe, mladinskimi organizacijami in drugimi ustreznimi deležniki, izvedenem v skladu z nacionalnim pravnim okvirom. Nacionalna odgovornost za načrte za okrevanje in odpornost je podlaga za njihovo uspešno izvajanje in trajni učinek na nacionalni ravni ter verodostojnost na evropski ravni. Komisija je na podlagi člena 19 navedene uredbe ocenila ustreznost, uspešnost, učinkovitost in skladnost načrta za okrevanje in odpornost v skladu s smernicami za ocenjevanje iz Priloge V k navedeni uredbi. (6)Načrti za okrevanje in odpornost bi morali slediti splošnim ciljem mehanizma za okrevanje in odpornost, vzpostavljenega z Uredbo (EU) 2021/241, in instrumenta Evropske unije za okrevanje, vzpostavljenega z Uredbo Sveta (EU) 2020/2094, da bi podprli okrevanje po krizi zaradi COVID-19. Morali bi spodbujati ekonomsko, socialno in teritorialno kohezijo s prispevanjem k šestim stebrom iz člena 3 Uredbe (EU) 2021/241. (7)Izvajanje načrtov držav članic za okrevanje in odpornost bo pomenilo usklajena prizadevanja za naložbe in reforme po vsej Uniji. Z usklajenim in hkratnim izvajanjem teh reform in naložb ter izvajanjem čezmejnih projektov se bodo te reforme in naložbe medsebojno krepile in ustvarile pozitivne učinke prelivanja po vsej Uniji. Zato bo približno tretjina učinka mehanizma na rast in ustvarjanje delovnih mest v državah članicah posledica prelivanja iz drugih držav članic. Uravnotežen odziv, ki prispeva k šestim stebrom

(8)V skladu s členom 19(3)(a) Uredbe (EU) 2021/241 in oddelkom 2.1 Priloge V k navedeni uredbi načrt za okrevanje in odpornost v veliki meri (ocena A) predstavlja celovit in ustrezno uravnotežen odziv na gospodarske in socialne razmere ter s tem ustrezno prispeva k vsem šestim stebrom iz člena 3 navedene uredbe ob upoštevanju specifičnih izzivov, s katerimi se sooča zadevna država članica, in dodeljenih finančnih sredstev zadevne države članice. (9)Načrt za okrevanje in odpornost zagotavlja celovit odziv na gospodarske in socialne razmere z uporabo celostnega pristopa za doseganje okrevanja ob hkratni krepitvi socialno-ekonomske odpornosti. 40 ukrepov, vključenih v načrt, predstavlja uravnoteženo kombinacijo reform in naložb, ki zajemajo gospodarsko, industrijsko, digitalno, okoljsko, socialno in zdravstveno politiko. (10)Načrt za okrevanje in odpornost je ustrezno uravnotežen pri obravnavi vseh šestih stebrov iz člena 3 Uredbe (EU) 2021/241. Velik poudarek je na zelenem prehodu, pri čemer ukrepi, povezani z varstvom podnebja, dosegajo vsaj 42 % dodeljenih sredstev, vključno s ključnimi ukrepi za mobilnost in stanovanja. Načrt kaže še odločnejše digitalne ambicije, saj dosega vsaj 52 % dodeljenih sredstev, in sicer prek industrije, izobraževanja, socialne politike, zdravstvenega varstva in javne uprave. Naložbe in reforme odpravljajo upravna ozka grla, da se spodbudijo naložbe ter pametna, trajnostna in vključujoča rast, obenem pa koristijo tudi MSP. Socialna kohezija se spodbuja z različnimi ukrepi za posodobitev javne uprave in podporo prikrajšanim skupinam, omejitev prispevkov za socialno varnost ter okrepitev izobraževanja in spretnosti, zlasti s podpiranjem digitalizacije izobraževanja. Načrt se močno osredotoča na spodbujanje naložb in odpravljanje ozkih grl za naložbe, kar naj bi lokalnim organom pomagalo pri reševanju infrastrukturnih izzivov in tako prispevalo k teritorialni koheziji. Reforme javne uprave in naložbe za okrepitev zdravstvenega sistema prispevajo k večji odpornosti, prav tako pa tudi ukrepi za digitalizacijo in posodobitev javnih storitev ter zmanjšanje ovir za naložbe. Različni ukrepi, povezani z znanji in spretnostmi, koristijo naslednji generaciji. Obravnavanje vseh ali pomembnega dela izzivov, opredeljenih v priporočilih za posamezno državo (11)V skladu s členom 19(3)(b) in oddelkom 2.2 Priloge V k Uredbi (EU) 2021/241 naj bi načrt za okrevanje in odpornost prispeval k učinkovitemu obravnavanju vseh ali pomembnega dela izzivov (ocena A), opredeljenih v zadevnih priporočilih za posamezno državo, vključno z njihovimi fiskalnimi vidiki, in priporočilih na podlagi člena 6 Uredbe (EU) št. 1176/2011, naslovljenih na Nemčijo, ali izzivov, opredeljenih v drugih ustreznih dokumentih, ki jih je Komisija uradno sprejela v okviru evropskega semestra. (12)Načrt vsebuje obsežen sklop reform in naložb, ki se vzajemno krepijo in prispevajo k reševanju vseh ali znatnega dela gospodarskih in socialnih izzivov, opredeljenih v priporočilih za posamezne države, ki jih je Svet naslovil na Nemčijo v okviru evropskega semestra v letih 2019 in 2020. (13)Za priporočila v zvezi s takojšnjim odzivom fiskalne politike na pandemijo se lahko šteje, da ne spadajo na področje uporabe nemškega načrta za okrevanje in odpornost, ne glede na dejstvo, da se je Nemčija na splošno ustrezno in zadostno odzvala na takojšnjo potrebo po podpori gospodarstvu s fiskalnimi sredstvi v letih 2020 in 2021 v skladu z določbami splošne odstopne klavzule. (14)Z izvajanjem načrta naj bi se obravnavala različna priporočila za posamezne države v zvezi s povečanjem naložb in zmanjšanjem upravnega bremena, saj je cilj načrta znatno zmanjšati ozka grla za naložbe in povečati naložbe. Zlasti ustanovitev skupne delovne skupine na zvezni in deželni ravni za učinkovito, državljanom in podjetjem prijazno upravo, podpora lokalnim organom prek PD – Berater der öffentlichen Hand GmbH (t. i. Partnerschaft Deutschland) pri učinkovitem izvajanju financiranja naložb ter pravni ukrepi za pospešitev postopkov načrtovanja in odobritve naj bi povečali javne naložbe in spodbudili zasebne naložbe. Poleg tega naj bi se povečale naložbe, ki odražajo zaveze iz načrta glede podpore razogljičenju in rešitvam, ki temeljijo na vodiku, s poudarkom na vodiku iz obnovljivih virov, ter prek ukrepov na področju trajnostne mobilnosti, vključno z brezemisijskimi vozili in polnilnimi postajami, v raziskave in razvoj ter v digitalizacijo gospodarstva, vključno z MSP, izobraževanja, zdravstva in javne uprave. (15)Izvajanje načrta naj bi prispevalo tudi k obravnavi priporočil za posamezne države, ki se nanašajo na izobraževanje, udeležbo na trgu dela, obdavčitev dela in socialno politiko, in sicer s spodbujanjem digitalizacije izobraževanja, podpiranjem prikrajšanih študentov, izboljšanjem zagotavljanja otroškega varstva, izboljšanjem preglednosti pokojnin in omejevanjem povečanja davčnega primeža. (16)Z reševanjem navedenih izzivov se pričakuje, da bo načrt za okrevanje in odpornost prispeval tudi k odpravi neravnotežij, s katerimi se sooča Nemčija, zlasti v zvezi s presežkom na tekočem računu, ki ostaja na visokih ravneh, kar odraža nizko raven naložb glede na prihranke, in imajo čezmejni pomen. (17)Načrt zagotavlja trdno podlago za nadaljnja reformna in naložbena prizadevanja v prihodnjih letih, namenjena reševanju nadaljnjih strukturnih izzivov. Prispevek k potencialu rasti, ustvarjanju delovnih mest ter gospodarski, socialni in institucionalni odpornosti (18)V skladu s členom 19(3)(c) Uredbe (EU) 2021/241 in oddelkom 2.3 Priloge V k navedeni uredbi se pričakuje, da bo imel načrt za okrevanje in odpornost velik vpliv (ocena A) na krepitev potenciala rasti, ustvarjanje delovnih mest ter gospodarsko, socialno in institucionalno odpornost Nemčije, s tem pa prispeval k izvajanju evropskega stebra socialnih pravic, vključno s spodbujanjem politik za otroke in mlade, ter na ublažitev gospodarskih in socialnih posledic krize zaradi COVID-19 ter s tem okrepil ekonomsko, socialno in teritorialno kohezijo in konvergenco v Uniji. (19)Simulacije, ki so jih opravile službe Komisije, kažejo, da bi lahko načrt do leta 2026 povečal BDP Nemčije za 0,4 % do 0,7 %. Načrt naj bi spodbujal pametno, trajnostno in vključujočo rast z velikim prispevkom naložb, ki podpirajo uspešen podnebni in digitalni prehod, spodbujajo inovacije, prinašajo razogljičenje gospodarstva, vključno s prometom in industrijo, ter digitalizirajo podjetja, javno upravo in javne storitve. Ukrepi naj bi privedli do bolj razširjene uporabe brezemisijskih vozil, večje razpoložljivosti tehnologij, ki temeljijo na vodiku, ter podnebju prijaznejšega in energijsko učinkovitejšega stanovanjskega fonda. Prav tako naj bi podjetjem, vključno z MSP, olajšali naložbe. Ker se izobraževanje in spretnosti izboljšujejo z ukrepi za izboljšanje metodologij poučevanja, učnega gradiva in zagotavljanja posebne podpore, naj bi to ugodno vplivalo na produktivnost, odpornost in vključevanje. (20)Načrt za okrevanje in odpornost obravnava socialne ranljivosti in spodbuja socialno kohezijo z vrsto ukrepov, s čimer prispeva tudi k izvajanju načel evropskega stebra socialnih pravic. Pričakuje se, da bodo ukrepi, vključeni v načrt, koristili družinam z otroki, na primer povečanje števila mest v otroškem varstvu za dodatnih 90 000, kar prihaja v pravem trenutku glede na pomanjkanje razpoložljivih mest. Cilj dodatne učne pomoči učencem, ki so zaradi pandemije zaostali, je doseči četrtino vseh učencev. V podporo sistemu vajeništva, na katerega je pandemija negativno vplivala, načrt vključuje finančne spodbude za podjetja, da obdržijo in zaposlijo vajence, ter tako prispeva k uresničevanju jamstva za mlade. Z ukrepom „socialnega jamstva 2021“ načrt prispeva k preprečevanju povečanja stroškov dela, ki ne spadajo v plačo, ki so v Nemčiji na visoki ravni, in sicer z omejitvijo prispevkov za socialno varnost na 40 %. Načrt se prav tako zavezuje k razvoju digitalnega pokojninskega portala, ki bi moral podpirati državljane pri načrtovanju pokojnin, tako da bi omogočal pregled nad njihovimi posameznimi rezervacijami. Načrt vključuje tudi ukrepe za izboljšanje delovanja sistema zdravstvenega varstva, ki naj bi koristili celotni družbi. Načelo, da se ne škoduje bistveno (21)V skladu s členom 19(3)(d) Uredbe (EU) 2021/241 in oddelkom 2.4 Priloge V k navedeni uredbi se pričakuje, da bo načrt za okrevanje in odpornost zagotovil, da noben ukrep za izvajanje reform in naložbenih projektov, vključenih v načrt za okrevanje in odpornost, ne bo bistveno škodoval okoljskim ciljem (ocena A) v smislu člena 17 Uredbe (EU) 2020/852 Evropskega parlamenta in Sveta (načelo, da se ne škoduje bistveno). V nemškem načrtu za okrevanje in odpornost je ocenjena skladnost z načelom, da se ne škoduje bistveno. Ocena temelji na metodologiji, določeni v tehničnih smernicah o uporabi načela, da se ne škoduje bistveno, v skladu z uredbo o mehanizmu za okrevanje in odpornost (2021/C 58/01). Zajema šest okoljskih ciljev v smislu člena 17 Uredbe (EU) 2020/852, ki so blažitev podnebnih sprememb, prilagajanje podnebnim spremembam, trajnostna uporaba in varstvo vodnih in morskih virov, krožno gospodarstvo, preprečevanje in nadzorovanje onesnaževanja ter varstvo in obnova biotske raznovrstnosti in ekosistemov. Vpliv na okolje se oceni na ravni ukrepa, tj. ena posamezna ocena na reformo ali naložbo. Prispevek k zelenemu prehodu, vključno z biotsko raznovrstnostjo (22)V skladu s členom 19(3)(e) Uredbe (EU) 2021/241 in oddelkom 2.5 Priloge V k navedeni uredbi načrt za okrevanje in odpornost vsebuje ukrepe, ki v veliki meri prispevajo (ocena A) k zelenemu prehodu, vključno z biotsko raznovrstnostjo, ali k obravnavanju izzivov, ki iz tega izhajajo. Za ukrepe, ki podpirajo podnebne cilje, je namenjen znesek, ki predstavlja najmanj 42 % skupnih dodeljenih sredstev za načrt, izračunano po metodologiji iz Priloge VI k Uredbi (EU) 2021/241. V skladu s členom 17 Uredbe (EU) 2021/241 je načrt za okrevanje in odpornost skladen z informacijami iz nacionalnega energetskega in podnebnega načrta za leto 2030. (23)Načrt se močno osredotoča na steber zelenega prehoda. V podporo podnebnim ciljem na področjih, kot sta energijski prehod in prilagajanje podnebnim spremembam, načrt predvideva širok nabor ukrepov, ki jih je mogoče razvrstiti na tri glavna področja ukrepanja. Prvič, več ukrepov v načrtu se osredotoča na razvoj učinkovite ekonomije vodika v industriji in gospodarstvu na splošno, s poudarkom na vodiku iz obnovljivih virov. Drugič, precejšnja prizadevanja so namenjena tudi pospešitvi naložb v podnebju prijazno mobilnost, da bi se spoprijeli z izzivi Nemčije na področju trajnostnega prometa. Načrt vsebuje tudi vrsto ukrepov za pospešitev okolju prijazne gradnje in prenove, s posebnim poudarkom na energijsko učinkoviti obnovi.

(24)Ti ukrepi neposredno prispevajo k zelenemu prehodu, zlasti blažitvi podnebnih sprememb. Poleg tega posredno prispevajo k drugim ciljem zelenega prehoda, zlasti s spodbujanjem krožnosti in zmanjšanjem emisij onesnaževal zraka, ter so usklajeni z nemškim nacionalnim energetskim in podnebnim načrtom za obdobje 2021–2030 in nemškim podnebnim akcijskim načrtom 2050. Načrt ne vsebuje ukrepov, katerih cilj bi bila biotska raznovrstnost, vendar lahko ti ukrepi s prispevanjem k blažitvi podnebnih sprememb pripomorejo tudi k ohranjanju biotske raznovrstnosti, saj so podnebne spremembe ena največjih groženj biotski raznovrstnosti. Nemčija je izvedla sistematično oceno načela, da se ne škoduje bistveno, iz katere je razvidno, da nobeden od predlaganih ukrepov ne škoduje biotski raznovrstnosti. Prispevek k digitalnemu prehodu (25)V skladu s členom 19(3)(f) Uredbe (EU) 2021/241 in oddelkom 2.6 Priloge V k navedeni uredbi načrt za okrevanje in odpornost vsebuje ukrepe, ki v veliki meri prispevajo (ocena A) k digitalnemu prehodu ali k obravnavanju izzivov, ki iz tega izhajajo. Za ukrepe, ki podpirajo digitalne cilje, je namenjen znesek, ki predstavlja najmanj 52 % skupnih dodeljenih sredstev za načrt, izračunano po metodologiji iz Priloge VII k Uredbi (EU) 2021/241. (26)Z znatnim deležem vseh dodeljenih sredstev in pomembnostjo digitalnih vidikov v večini komponent je v načrtu Nemčije za okrevanje in odpornost velik poudarek na digitalnem prehodu in izzivih, ki iz njega izhajajo, v vseh sektorjih. (27)V načrtu je obravnavana digitalna preobrazba javnih storitev, vključno z zdravstvenimi storitvami, in podjetij, Nemčija se namreč na teh dveh področjih po uspešnosti trenutno uvršča pod povprečje EU. Načrt vključuje celo komponento za posodobitev javne uprave s pospeševanjem digitalizacije in spodbujanjem interoperabilnosti. Poleg tega je cilj dveh ukrepov v okviru komponente, namenjene zdravju, pospešiti digitalno preobrazbo javnih zdravstvenih storitev oziroma bolnišnic. Kar zadeva podjetja, so predvidene naložbe, ki podpirajo digitalni in zeleni prehod avtomobilske industrije. (28)Načrt vključuje tudi pomembne ukrepe, ki obravnavajo človeški kapital in naložbe v napredne digitalne tehnologije, s komponento za digitalizacijo izobraževanja in še eno, ki vključuje prispevke k dvema obsežnima evropskima pobudama o mikroelektroniki ter o tehnologijah naslednje generacije v oblaku in najsodobnejših tehnologijah. Trajen učinek (29)V skladu s členom 19(3)(g) Uredbe (EU) 2021/241 in oddelkom 2.7 Priloge V k navedeni uredbi se pričakuje, da bo imel načrt za okrevanje in odpornost v veliki meri (ocena A) trajen učinek na Nemčijo. (30)Načrt vsebuje reforme javne uprave, namenjene spodbujanju digitalizacije uprave, zmanjšanju upravnega bremena za državljane in podjetja ter nadaljnji pospešitvi načrtovanja in odobritve projektov javnih naložb. Pričakuje se, da bodo ti ukrepi odpravili zaostanek pri javnih naložbah in dolgoročno povečali privlačnost poslovnega okolja za naložbe, in sicer z zagotavljanjem kakovosti javne infrastrukture in učinkovitih storitev digitalne uprave ter omogočanjem dolgoročnih učinkov za povečanje produktivnosti. (31)Načrt je sestavljen iz niza ukrepov, ki obravnavajo prehod na uporabo energije brez ogljika, s posebnim poudarkom na vodiku iz obnovljivih virov, nizkoemisijski mobilnosti in stanovanjih; digitalizacijo uprave, izobraževanja, zdravstva in podjetij ter spodbujanje boljšega dostopa ranljivih mladih do znanj in spretnosti. Obravnavanje teh izzivov bi moralo omogočiti trajnostno in vključujočo rast. Poleg tega se pričakuje, da bodo ukrepi trajno ugodno vplivali na človeški kapital in učinkovito rabo virov. Trajni učinek načrta je mogoče okrepiti tudi s sinergijami med načrtom in drugimi programi, vključno s skladi kohezijske politike, zlasti z vsebinskim obravnavanjem teritorialnih izzivov in spodbujanjem uravnoteženega razvoja. Spremljanje in izvajanje (32)V skladu s členom 19(3)(h) Uredbe (EU) 2021/241 in oddelkom 2.8 Priloge V k navedeni uredbi so ureditve, predlagane v načrtu za okrevanje in odpornost za zagotovitev učinkovitega spremljanja in izvajanja načrta za okrevanje in odpornost, vključno s predvidenim časovnim razporedom, mejniki in cilji ter povezanimi kazalniki, ustrezne (ocena A). (33)Za učinkovito izvajanje načrta so odgovorni usklajevalni organ pri zveznem ministrstvu za finance in resorna ministrstva. Različne ureditve, vzpostavljene za oblikovanje načrta, pogajanja o njem ter zagotavljanje njegovega učinkovitega in rednega izvajanja, so verodostojne v smislu zakonskih pooblastil in upravnih zmogljivosti. Mejniki in cilji načrta predstavljajo ustrezen sistem za spremljanje izvajanja načrta. Mejniki in cilji so jasni in realistični, kazalniki za te mejnike in cilje pa so ustrezni, sprejemljivi in zanesljivi. Mejniki in cilji so pomembni tudi za že izvedene ukrepe, ki so upravičeni v skladu s členom 17(2) Uredbe. Da se upraviči zahtevek za izplačilo, je potrebno zadovoljivo doseganje teh mejnikov in ciljev v daljšem časovnem obdobju. Mehanizmi preverjanja, zbiranje podatkov in pristojnosti, ki so jih opisali nemški organi, se zdijo dovolj zanesljivi, da lahko ustrezno utemeljijo zahtevke za izplačilo, ko bodo mejniki in cilji izpolnjeni. (34)Države članice bi morale zagotoviti, da se financiranje v okviru mehanizma sporoči in potrdi v skladu s členom 34 Uredbe (EU) 2021/241. Tehnična podpora se lahko zahteva v okviru Instrumenta za tehnično podporo, da se državam članicam pomaga pri izvajanju njihovega načrta. Ocena stroškov (35)V skladu s členom 19(3)(i) Uredbe (EU) 2021/241 in oddelkom 2.9 Priloge V k navedeni uredbi je utemeljitev v načrtu o znesku ocenjenih skupnih stroškov načrta za okrevanje in odpornost v srednji meri (ocena B) razumna in verjetna, skladna z načelom stroškovne učinkovitosti ter sorazmerna s pričakovanim nacionalnim gospodarskim in socialnim učinkom. (36)Ocene stroškov in predloženi spremni dokumenti kažejo različne stopnje podrobnosti in globine izračunov. V skladu s predloženimi informacijami nič ne kaže na zmanjšano razumnost ali verodostojnost stroškov. Vendar bi bilo s podrobnejšimi ocenami za nekatere ukrepe mogoče doseči višjo stopnjo zagotovila. Ocenjeni skupni stroški načrta za okrevanje in odpornost so v skladu z načelom stroškovne učinkovitosti in sorazmerni s pričakovanim nacionalnim gospodarskim in socialnim učinkom. Zaščita finančnih interesov (37)V skladu s členom 19(3)(j) Uredbe (EU) 2021/241 in oddelkom 2.10 Priloge V k navedeni uredbi so ureditve, predlagane v načrtu za okrevanje in odpornost, ustrezne (ocena A) za preprečevanje, odkrivanje in odpravljanje korupcije, goljufij in nasprotij interesov pri uporabi sredstev, zagotovljenih v okviru navedene uredbe, pri čemer se pričakuje, da bodo ureditve učinkovito preprečevale dvojno financiranje v okviru navedene uredbe in drugih programov Unije. To ne posega v uporabo drugih instrumentov in orodij za spodbujanje in uveljavljanje skladnosti s pravom EU, vključno z instrumenti in orodji za preprečevanje, odkrivanje in odpravljanje korupcije, goljufij in nasprotij interesov ter za zaščito finančnih sredstev Unije v skladu z Uredbo (EU) 2020/2092 Evropskega parlamenta in Sveta. (38)Sistem notranje kontrole, opisan v načrtu Nemčije za okrevanje in odpornost, je močno odvisen od obstoječih nacionalnih postopkov in struktur za revizijo, kar zagotavlja ustrezna pooblastila in upravno zmogljivost. Z enoto za usklajevanje na ministrstvu za finance, enotami za notranjo kontrolo na vseh ministrstvih in nacionalnim računskim sodiščem so opredeljeni jasni akterji ter njihove vloge in odgovornosti za izvajanje nalog notranje kontrole. Akterji so neodvisni pri svojem delovanju in ločevanje zadevnih funkcij je upoštevano, zato so kontrolni sistemi zanesljivi in ustrezni.

(39)Nacionalni zakoni in predpisi se pri uporabi sredstev v okviru instrumenta za okrevanje in odpornost štejejo za učinkovite pri preprečevanju, odkrivanju in odpravljanju nepravilnosti, kot so goljufije, korupcija ali navzkrižje interesov. To velja tudi za preprečevanje dvojnega financiranja iz instrumenta za okrevanje in odpornost ter drugih programov Unije. Regulativni okvir in javni organi za izvajanje so ustrezno opisani, akterji, odgovorni za nadzor, pa imajo pravna pooblastila in upravno zmogljivost za izvajanje svojih vlog in nalog. Nemčija je napovedala vzpostavitev integriranega informacijskega sistema za ustrezno zbiranje, shranjevanje in sporočanje podatkov, potrebnih za izvajanje njenega načrta za okrevanje in odpornost. Nemčija je začela postopek revizije svojega sistema IT s strani Računskega sodišča (Bundesrechnungshof), da bi ugotovila morebitne pomanjkljivosti in nemudoma obravnavala vsa priporočila iz revizijskega poročila ter zagotovila popolno evidentiranje vseh podatkov iz odstavka (d) člena 22(2) Uredbe (EU) 2021/241, vključno s prehodnim sistemom. Nemčija se je zavezala, da bo zagotovila dostop do takih podatkov. Skladnost načrta (40)V skladu s členom 19(3)(k) Uredbe (EU) 2021/241 in oddelkom 2.11 Priloge V k navedeni uredbi načrt v veliki meri (ocena A) vključuje ukrepe za izvajanje reform in javnih naložbenih projektov, ki predstavljajo usklajeno delovanje. (41)Nemški načrt za okrevanje in odpornost ima skladen opis z jasnim strateškim poudarkom na zelenem in digitalnem prehodu. V okviru vsake komponente so reforme in naložbe usmerjene v doseganje usklajenih ciljev, njihovi pričakovani rezultati pa se medsebojno krepijo. Načrtovani ukrepi so skladni in se dopolnjujejo tudi med komponentami, pri čemer strukturne reforme spremljajo načrtovane naložbe za okrepitev njihovega učinka. Tudi ukrepi različnih komponent so med seboj dosledni in se neločljivo dopolnjujejo. Za spodbujanje večje usklajenosti med instrumenti, zlasti s skladi evropske kohezijske politike, se spodbuja uravnotežena teritorialna dodelitev sredstev. Enakost (42)V načrtu so v več komponentah obravnavana vprašanja enakosti spolov in enakih možnosti za vse. Posebej pomembni ukrepi vključujejo izboljšanje razpoložljivosti kakovostne predšolske vzgoje in varstva, ki spodbuja enakost spolov in zmanjševanje socialno-ekonomske prikrajšanosti. Pričakuje se, da bo podpora za vajeništva in pomoč študentom z učnimi težavami, povezanimi s COVID-19, nesorazmerno koristila mladim iz ranljivih okolij, tudi z migrantskim ozadjem. Samoocena varnosti (43)Samoocena varnosti v skladu s členom 18(4)(g) Uredbe (EU) 2021/241 ni bila predložena, saj je Nemčija ni štela za potrebno. Čezmejni in večdržavni projekti (44)Osrednja značilnost nemškega načrta za okrevanje in odpornost je vključitev pomembnih projektov skupnega evropskega interesa, načrtovanih na področju vodika (1 500 000 000 EUR), mikroelektronike (1 500 000 000 EUR) ter tehnologij naslednje generacije v oblaku in najsodobnejših tehnologij (750 000 000 EUR). Izvajanje teh večdržavnih projektov se je začelo skupaj z drugimi državami. Postopek posvetovanja (45)Na podlagi povzetka postopka posvetovanja, ki ga je predložila Nemčija, so bila v fazi priprave načrta opravljena posvetovanja z zadevnimi deležniki, njihova mnenja pa so bila ustrezno upoštevana. Zvezne dežele so bile v okviru svojih pristojnosti vključene že v zgodnji fazi in so sodelovale v številnih fazah priprave načrta. Njihova stališča, zlasti glede strukture upravljanja v fazi izvajanja, se odražajo v načrtu. Zvezni parlament je bil redno obveščen o vsebini načrta. Pri izbiri ukrepov v načrtu se zlasti odražajo stališča socialnih partnerjev in okoljskih organizacij. Po posvetovanju je bil del prvotno načrtovanih reform in naložb prilagojen ali umaknjen iz načrta. Opravljena so bila tudi posvetovanja s socialnimi deležniki, predstavniki industrije in podjetij, civilno družbo in nacionalnim odborom za produktivnost. Nemčija je pri čezmejnih projektih iz načrta tesno sodelovala z drugimi državami članicami, ki sodelujejo pri navedenih projektih. (46)Pričakuje se, da bo proces usklajevanja z zveznimi deželami, vključno z občinami, potekal tudi v fazi izvajanja načrta. Na zahtevo zveznih dežel struktura upravljanja predvideva redne usklajevalne sestanke med zveznimi deželami in zveznimi resornimi ministrstvi, pristojnimi za reforme in naložbe, ki neposredno vplivajo na pristojnosti zveznih dežel. Zvezne dežele bi morale biti tudi tesno in pravočasno vključene v poročanje o napredku pri izvajanju. Da bi se zagotovila odgovornost ustreznih akterjev, je nujno vključiti vse lokalne organe in zadevne deležnike, tudi socialne partnerje, v celotno izvajanje naložb in reform, vključenih v načrt. Pozitivna ocena (47)Potem ko je Komisija pozitivno ocenila nemški načrt za okrevanje in odpornost z ugotovitvijo, da načrt zadovoljivo izpolnjuje merila za oceno iz Uredbe (EU) 2021/241, bi bilo treba v skladu s členom 20(2) in Prilogo V k navedeni uredbi v tem sklepu določiti reforme in naložbene projekte, potrebne za izvajanje načrta, ustrezne mejnike, cilje in kazalnike ter znesek, ki ga Unija da na voljo v obliki nepovratne finančne podpore za izvajanje načrta. Finančni prispevek (48)Ocenjeni skupni stroški načrta Nemčije za okrevanje in odpornost znašajo 26 518 833 613 EUR, kar je višje od najvišjega finančnega prispevka. Ker načrt za okrevanje in odpornost zadovoljivo izpolnjuje merila za oceno iz Uredbe (EU) 2021/241 in ker je znesek ocenjenih skupnih stroškov načrta za okrevanje in odpornost višji od najvišjega finančnega prispevka, ki je na voljo za Nemčijo, bi moral biti finančni prispevek, dodeljen za načrt Nemčije za okrevanje in odpornost, enak skupnemu znesku finančnega prispevka, ki je na voljo za Nemčijo, v skladu s členom 11 navedene uredbe. (49)V skladu s členom 11(2) Uredbe (EU) 2021/241 je treba izračun najvišjega finančnega prispevka za Nemčijo posodobiti do 30. junija 2022. Zato bi bilo treba v skladu s členom 23(1) navedene uredbe za Nemčijo dati na voljo znesek za pravno obveznost, ki se sprejme do 31. decembra 2022. Po potrebi bi moral Svet po posodobitvi najvišjega finančnega prispevka na predlog Komisije brez nepotrebnega odlašanja spremeniti ta sklep tako, da vanj vključi posodobljeni najvišji finančni prispevek. (50)Podpora, ki se zagotovi, se financira z izposojanjem sredstev s strani Komisije v imenu Unije na podlagi člena 5 Sklepa Sveta (EU, Euratom) 2020/2053. Podpora bi se morala izplačati v obrokih, ko Nemčija zadovoljivo izpolni ustrezne mejnike in cilje, opredeljene v zvezi z izvajanjem načrta za okrevanje in odpornost. (51)Nemčija je zaprosila za predhodno financiranje v višini 2 250 000 000 EUR. Ta znesek bi se moral dati Nemčiji na voljo pod pogojem, da začne veljati sporazum o financiranju iz člena 23(1) Uredbe (EU) 2021/241, in v skladu z navedenim sporazumom.